## Carlos Mazón: “La Comunitat Valenciana té la gran oportunitat de generar un dels grans clústers de la nova mobilitat d’Europa”

*** Defén el lideratge de la Comunitat Valenciana en el vehicle elèctric i el seu paper tractor per a generar inversions, innovació i progrés, atés que és l’única autonomia que concentra tota la cadena de valor d’este transport sostenible
* Reivindica el potencial del gran arc logístic de l’automoció i de la indústria del transport entre Sagunt i Almussafes per a atraure altres empreses del sector a la Comunitat Valenciana
* El president ha participat en l’obertura de l’eMobility  Expo World Congress que reunix en Fira València professionals de la indústria de la mobilitat elèctrica d’Europa**

El president de la Generalitat, Carlos Mazón, ha assegurat que la Comunitat Valenciana té la gran oportunitat de generar un dels grans clústers de la nova mobilitat d’Europa, per la seua situació estratègica en el comerç mundial, pel seu capital empresarial i humà, i per la seua tradició emprenedora.

Així ho ha manifestat durant la seua intervenció en l’obertura de l’eMobility  Expo World Congress, que reunix en Fira València professionals de la indústria de la mobilitat elèctrica d’Europa, a la qual també han assistit la consellera d’Innovació, Indústria, Comerç i Turisme, Nuria Montes, i la consellera de Medi Ambient, Aigua, Infraestructures i Territori, Salomé Pradas.

El cap del Consell ha reivindicat el lideratge de la Comunitat Valenciana “en el gran desafiament del present que suposa el vehicle elèctric i el seu paper tractor d’inversions, innovació i progrés”, i ha explicat que esta posició de lideratge es deu a la localització privilegiada de la Comunitat en els grans fluxos comercials est-oest, a les seues infraestructures i al fet que és “l’única autonomia que concentra en el seu territori tota la cadena de valor del vehicle elèctric”.

Per tot això, ha destacat que la Comunitat Valenciana té “el potencial suficient per a ser la principal plataforma logística del Mediterrani” en un context de “revolució de noves oportunitats per a la mobilitat, la logística i tot el sistema productiu que envolta estos vectors d’activitat”.

**Entorn fiscal i econòmic propici**

Així mateix, Mazón ha recordat la tradició comercial i oberta de la Comunitat Valenciana, amb empreses com Ford, Stadler, Balearia o Air Nostrum, que han “connectat este territori amb la resta del món”, i ha mostrat el seu compromís per “consolidar un context que propicie la multiplicació d’estos exemples, en un entorn fiscal i econòmic en el qual emprenedors i inversors se senten confiats, còmodes i segurs”.

El president ha insistit que “el gran arc logístic de l’automoció i de la indústria del transport que es desenvolupa entre Sagunt i Almussafes, amb epicentre al port de València, és l’expressió territorial d’eixe potencial que poden aprofitar centenars d’empreses disposades a confiar en esta terra”.

En el transcurs de la seua intervenció, ha reiterat l’aposta decidida de la Generalitat per donar suport a les empreses d’este sector industrial i ha recordat la col·laboració que manté amb Stadler per a la fabricació de material ferroviari d’última generació o el suport a la implantació de la factoria de bateries de Power CO, entre altres iniciatives.

**Implantació de noves empreses**

El cap de l’executiu valencià també ha subratllat el propòsit del Consell per “enfortir i consolidar un gran arc logístic que sens dubte multiplica l’oportunitat per a la implantació d’altres empreses del sector”, mostrant la disposició del Govern Valencià per a facilitar la seua implantació en este hub emergent de la nova mobilitat.

Finalment, s’ha mostrat convençut que la mobilitat elèctrica marcarà els pròxims 50 anys, al mateix temps que ha recordat que qualsevol avanç ha de garantir “un futur més equitatiu i sostenible”.

Fecha: 13/02/2024